b'\n_START_ARTICLE_\nOT-64 SKOT\n_START_SECTION_\nSuunnittelu\n_START_PARAGRAPH_\nOT-64 SKOT kehitettiin Puolan ja T\xc5\xa1ekkoslovakian yhteisty\xc3\xb6n\xc3\xa4 vastineeksi neuvostoliittolaisvalmisteiselle BTR-60:lle, jota k\xc3\xa4ytettiin suunnittelun pohjana. BTR-60:n moottori sijaitsee takana, mink\xc3\xa4 johdosta miehist\xc3\xb6n kulkuaukot on jouduttu sijoittamaan vaunun sivuille, mik\xc3\xa4 altistaa heid\xc3\xa4t helpommin vihollisen tulelle. T\xc3\xa4t\xc3\xa4 ominaisuutta haluttiin parantaa, ja siksi OT-64 SKOT:in moottori sijoitettiin vaunun keskelle ohjaamon ja miehist\xc3\xb6n tilan v\xc3\xa4liin, jolloin kulkuaukot saatiin sijoitettua vaunun per\xc3\xa4p\xc3\xa4\xc3\xa4h\xc3\xa4n._NEWLINE_OT-64 SKOT:in ensimm\xc3\xa4inen prototyyppi valmistui 1959. Vuonna 1961 valmistettiin ensimm\xc3\xa4inen esisarja, ja Puola ja T\xc5\xa1ekkoslovakia sopivat valmistusyhteisty\xc3\xb6st\xc3\xa4. Ajoneuvojen panssaroidut korit valmistettiin FCS:ll\xc3\xa4 Puolassa ja rungot, alustat ja moottorit tulivat t\xc5\xa1ekkoslovakialaiselta Tatralta, joka my\xc3\xb6s vastasi loppukokoonpanosta. Ajoneuvo esiteltiin kummankin maan asevoimille vuonna 1964.\n_START_SECTION_\nMoottori, voimansiirto ja alusta\n_START_PARAGRAPH_\nAjoneuvon voimanl\xc3\xa4hteen\xc3\xa4 on Julius Mackerlen suunnittelema ilmaj\xc3\xa4\xc3\xa4hdytteinen V8-dieselmoottori mallinimelt\xc3\xa4\xc3\xa4n T928, joka perustuu Tatra T138 -kuorma-autossa k\xc3\xa4ytettyyn moottoriin. Sen teho on 180 hv ja se on sijoitettu ohjaamon taakse. Vaihteistona on Praga Wilson -automaattivaihteisto, jossa on viisi vaihdetta eteen ja yksi taakse. Kaikki nelj\xc3\xa4 akselia ovat vet\xc3\xa4vi\xc3\xa4 ja niiss\xc3\xa4 on tasauspy\xc3\xb6r\xc3\xa4st\xc3\xb6jen lukot. Kaksi etummaista akselia ovat ohjaavia. Py\xc3\xb6riss\xc3\xa4 on renkaiden keskust\xc3\xa4ytt\xc3\xb6j\xc3\xa4rjestelm\xc3\xa4, joka mahdollistaa rengaspaineiden s\xc3\xa4\xc3\xa4t\xc3\xa4misen ajon aikana. Jousituksena on lehtijousitus. Monet osat ovat samoja joita k\xc3\xa4ytettiin Tatra T813 -kuorma-autoissa.\n_START_SECTION_\nKori\n_START_PARAGRAPH_\nOhjaamossa on istumapaikat kuljettajalle ja vaunun komentajalle. Takaosassa on tilaa 15 sotilaalle. Kulku tapahtuu p\xc3\xa4\xc3\xa4asiassa takana olevan kulkuaukon kautta, mutta eri malleissa on vaihtelevia m\xc3\xa4\xc3\xa4ri\xc3\xa4 kattoluukkuja. Panssaroinnin paksuus on vahvimmillaan 10\xc2\xa0mm ja suunniteltu suojaamaan pienikaliiperisten aseiden ammuksia ja kranaattien sirpaleita vastaan. Miehist\xc3\xb6tilan sivuissa on ampuma-aukkoja. Ajoneuvon s\xc3\xa4hk\xc3\xb6j\xc3\xa4rjestelm\xc3\xa4 on 24-volttinen. Ainakin joissain malleissa on edess\xc3\xa4 vinssi.\n_START_SECTION_\nSuorituskyky\n_START_PARAGRAPH_\nAjoneuvon huippunopeus on tiell\xc3\xa4 95\xc2\xa0km/h, mutta sill\xc3\xa4 kykenee kulkemaan my\xc3\xb6s vedess\xc3\xa4 9\xc2\xa0km/h kahden potkurin voimin. Toimintas\xc3\xa4de on 710\xc2\xa0km. Suurin nousukulma on 23\xc2\xb0.\n_START_SECTION_\nOT-64A (SKOT)\n_START_PARAGRAPH_\nT\xc5\xa1ekkoslovakialaiset OT-64A:t on tarkoitettu yksinomaan miehist\xc3\xb6nkuljetusajoneuvoiksi, joten ne ovat ilman kiinte\xc3\xa4\xc3\xa4 aseistusta. Puolalaisissa on jalustat 7,62\xc2\xa0mm konekiv\xc3\xa4\xc3\xa4rej\xc3\xa4 varten. Joihinkin yksil\xc3\xb6ihin on asennettu kaksi 9M14 Maljutka -panssarintorjuntaohjusta. A-malleihin asennettiin torneja joissa oli yksi 14,5\xc2\xa0mm KPVT-konekiv\xc3\xa4\xc3\xa4ri ja kaksi rinnakkain asennettua 7,62\xc2\xa0mm konekiv\xc3\xa4\xc3\xa4ri\xc3\xa4. My\xc3\xb6hemmin KPVT korvattiin 12,7\xc2\xa0mm NSV-ilmatorjuntakonekiv\xc3\xa4\xc3\xa4rill\xc3\xa4. A-mallissa miehist\xc3\xb6nkuljetustilan p\xc3\xa4\xc3\xa4ll\xc3\xa4 on viisi kulkuaukkoa.\n_START_SECTION_\nOT-64B (SKOT-2)\n_START_PARAGRAPH_\nOT-64B on yksinomaan Puolan armeijan k\xc3\xa4yt\xc3\xb6ss\xc3\xa4. Siin\xc3\xa4 olevaan torniin on kiinnitetty jalusta 7,62- tai 12,7\xc2\xa0mm konekiv\xc3\xa4\xc3\xa4rille. Edess\xc3\xa4 ja sivuissa on suojat ampujaa varten, mutta yl\xc3\xa4puoli ja tausta on avoin. Mallissa on kolme luukkua miehist\xc3\xb6tilan yl\xc3\xa4puolella.\n_START_SECTION_\nOT-64C (SKOT-2A)\n_START_PARAGRAPH_\nPerusmallisessa OT-64C:ss\xc3\xa4 on p\xc3\xa4\xc3\xa4aseena vaunun etup\xc3\xa4\xc3\xa4h\xc3\xa4n asennettu 14,5\xc2\xa0mm konekiv\xc3\xa4\xc3\xa4ri. Oikealla puolella on kaksi rinnakkain asennettua 7,62\xc2\xa0mm konekiv\xc3\xa4\xc3\xa4ri\xc3\xa4._NEWLINE_Marokon armeijan OT-64C:t on j\xc3\xa4lkeenp\xc3\xa4in varustettu B-mallin tornilla._NEWLINE_Puolassa on k\xc3\xa4yt\xc3\xb6ss\xc3\xa4 muunnelma SKOT-2AP jonka aseistus on sama, mutta tornia on muutettu siten, ett\xc3\xa4 konekiv\xc3\xa4\xc3\xa4rill\xc3\xa4 pystyy ampumaan ylemm\xc3\xa4s. T\xc3\xa4m\xc3\xa4n johdosta se soveltuu paremmin ilmatorjuntaan. Joihinkin yksil\xc3\xb6ihin on lis\xc3\xa4tty sivuille Maljutkat.\n_START_SECTION_\nOT-64 -komentovaunut (R2 ja R3)\n_START_PARAGRAPH_\nKomentovaunumuunnelmissa on radiolaitteistot ja -mastot.\n_START_SECTION_\nOT-64 -huoltoajoneuvo (SKOT-WPT)\n_START_PARAGRAPH_\nHuoltoajoneuvomuunnelman tiedet\xc3\xa4\xc3\xa4n olleen k\xc3\xa4yt\xc3\xb6ss\xc3\xa4 ainakin Puolassa. Varustukseen kuuluu 7,62\xc2\xa0mm PKT-konekiv\xc3\xa4\xc3\xa4ri ja kevyt nosturi huoltot\xc3\xb6it\xc3\xa4 varten.'